पाएं अपने शहर की ताज़ा ख़बरें और फ्री ई-पेपरडाउनलोड करें
पीएसएस कुर्साकांटा में मंगलवार को कुआड़ी फीडर का लाइन ठीक करने के लिए ट्रांसफॉर्मर पर चढ़ा प्राइवेट मिस्त्री गरैया वार्ड 3 निवासी मो खुर्शीद बिजली की चपेट में आने से गंभीर रूप से झुलस गया। राहगीरों की नजर पड़ी तो हो हल्ला करते हुए इसकी सूचना बिजली कार्यालय को दी।बिजली विभाग के कर्मियों ने आनन-फानन में बिजली तो काट दिया लेकिन तबतक मिस्त्री गंभीर रूप से झुलस चुका था। आसपास के लोगों ने बुरी तरह से झुलसे व्यक्ति को किसी तरह पीएचसी पहुंचाया। प्राथमिक उपचार के बाद घायल को सदर अस्पताल रेफर कर दिया गया। इधर घटना के बाद देखते ही देखते पीएसएस के निकट काफी भीड़ जमा हो गई। आक्रोशित लोगों ने बिजली ऑफिस के विरोध में प्रदर्शन किया। जानकारी मिलते ही थानाध्यक्ष कौशल कुमार सदलबल घटनास्थल पर पहुंचकर आक्रोशित लोगों को समझा-बुझाकर पीएसएस को खाली करवाया। जानकारी के अनुसार घायल व्यक्ति को अररिया से हायर सेंटर के लिए रेफर कर दिया गया है। मामले में पीएसएस के कनीय अभियंता अभिषेक कुमार ने बताया कि 33 हजार लाइन खराब होने के कारण मानव बल के साथ फारबिसगंज के निकट बिजली को दुरुस्त किया जा रहा था। उन्होंने बताया कि घायल व्यक्ति बिजली विभाग में न तो प्रतिनियुक्त था और न ही वह पीएसएस में मानव बल के रूप में कार्य करता था। घटना की जांच कराई जाएगी, दोषी पाए जाने वाले कर्मी के विरुद्ध कार्रवाई की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn